L. Žitňanská, poslankyňa: (2007-04-13):
Pán minister v rozhovore pre týždenník Trend na otázku o korupcii v zbrojárskom priemysle hovoril o netradičných formách predaja zbraní a špeciálnej techniky v krajinách tretieho sveta. Premiér sa ministra zastal. Podľa neho minister hospodárstva Ľubomír Jahnátek neurobil nič zlé, len popísal, aká je situácia v obchode so zbraňami v krajinách tretieho sveta, a to, čo povedal, je podľa premiéra absolútna pravda, pričom v súvislosti s touto témou sám premiér povedal: „Choďte do Afriky robiť obchod so zbraňami a veľmi rýchlo uvidíte, kde je sever.“ Následne vláda Slovenskej republiky ocenila osobnú odvahu ministra Jahnátka nazvať pravými slovami skutočnosti, ktoré sú neraz súčasťou obchodného prostredia. Minister Jahnátek ale neostal len pri pomenovaní netradičných foriem predaja špeciálnej techniky. Práve preto by som si dovolila pánovi ministrovi Jahnátkovi, ako aj vláde pripomenúť naše medzinárodnoprávne záväzky, konkrétne jeden z nich, a to Dohovor o boji s podplácaním zahraničných verejných činiteľov v medzinárodných obchodných transakciách, z ktorého budem viackrát citovať. Začnem citovaním preambuly, pán minister: „Strany, berúc do úvahy, že podplácanie je jav rozšírený v medzinárodných podnikateľských operáciách vrátane obchodu a investícií, ktorý vyvoláva vážne morálne a politické obavy, podkopáva efektívne riadenie spoločnosti aj ekonomický rozvoj a deformuje podmienky medzinárodnej hospodárskej súťaže, berúc toto do úvahy a zároveň berúc do úvahy, že všetky krajiny nesú zodpovednosť za boj s podplácaním v medzinárodných obchodných transakciách, a ďalej uvedomujúc si úlohu vlád pri prevencii vyžadovania úplatkov od jednotlivcov a podnikov v medzinárodných obchodných transakciách.“ To je preambula z dohovoru. Ako preventívne pôsobia vyjadrenia ministra hospodárstva, ktoré poskytol týždenníku Trend. Na otázku redaktora, či vedia štátne firmy zúčtovať úplatky, minister hospodárstva reagoval nasledovne, citujem: „Pozrite sa, hovoríme o netradičných formách predaja. Tieto netradičné formy skutočne existujú, to by sme klamali, keby sme nepotvrdili tento fakt. Ale ja si myslím, že aj toto je ošetriteľné aj v štátnych podnikoch. Len to musí byť niekde evidované. Ja sa vás pýtam, ako ten súkromník, ktorý má takisto dodržiavať zákony tejto krajiny, má dodržiavať účtovnú osnovu, má dodržiavať daňový systém – akým spôsobom on vygeneruje čierne peniaze, ktoré idú na netradičnú formu obchodovania?“ Myslím, že nie je niečo v poriadku, keď minister hospodárstva v nadväznosti na to ďalej povie, „Pokiaľ je to v úvodzovkách transparentné, je všetko v poriadku. Pokiaľ je to evidované a evidovateľné, len to musí byť s nejakým súhlasom. Ale presne to, čo robí súkromník, vie, ešte raz, urobiť aj štát, lebo toto sú netradičné formy obchodu.“ Toto je prevencia korupcie, ku ktorým sme sa zaviazali? Ak minister hospodárstva povie v súvislosti s korupciou, že je všetko v poriadku, ak je to v úvodzovkách transparentné a pokiaľ je to evidované a evidovateľné, minister hospodárstva týmito slovami vlastne povedal občanom tohto štátu, celému podnikateľskému prostrediu, ak to viete zaevidovať účtovne, tak to spravte a všetko je v poriadku, ak to neviete zaúčtovať, tak ste babráci a hľadajte si lepšieho účtovníka. (Potlesk.) Myslím si, že toto je prvé posolstvo ministra z rozhovoru pre týždenník Trend. Ak to viete zaúčtovať účtovne, tak to spravte a všetko je v poriadku, ak to neviete zaúčtovať, hľadajte si lepšieho účtovníka. Možno pre pána ministra vnútra, neviem, či tu ešte je, expresívne by sa tiež dalo povedať, kde nie je mŕtvola, nie je vrah. Budem ďalej citovať z dohovoru, pán minister: „Každá strana prijme akékoľvek opatrenie potrebné na stanovenie, že spolupáchateľstvo vrátane podnecovania, napomáhania, navádzania alebo schvaľovania podplácania zahraničného verejného činiteľa je trestným činom.“ Slovenská republika takéto opatrenia prijala a napomáhanie, navádzanie, schvaľovanie podplácania zahraničného verejného činiteľa je aj na Slovensku trestným činom, pán minister. Úplatok je a vždy zostane úplatkom, nech už to pán minister nazve akokoľvek. Pravdou však zostáva, že ten tzv. právne ošetrený úplatok sa ťažko dokazuje. Skutočnosť, že je niečo ťažké dokázať, pretože je to tzv. právne ošetrené, však sama osebe neznamená, že táto tzv. právne ošetrená korupcia prestáva byť protiprávnym konaním a úplatok prestáva byť úplatkom. Žiada sa mi k tomu povedať, aj podnikateľ Fruni si myslel, že jeho podvody sú právne ošetrené. (Potlesk.) Opätovne sa vrátim k dohovoru a budem ďalej citovať z článku 8, ktorý sa týka účtovníctva: „Na účinný boj s podplácaním zahraničných verejných činiteľov urobí každá strana také opatrenia v rámci svojich zákonov a predpisov o vedení účtovných kníh a výkazov, zverejňovaní finančných správ a účtovných a audítorských noriem, ktoré zakazujú zakladanie účtov mimo účtovných kníh, vedenie operácií mimo účtovných kníh alebo neprimerane identifikovaných transakcií, vykazovanie nejestvujúcich výdavkov, zapisovanie záväzkov s nesprávnou identifikáciou ich predmetu, ako aj používanie falošných dokumentov spoločnosťou, ktoré podliehajú týmto zákonom a predpisom, s cieľom podplatiť zahraničného verejného činiteľa alebo zatajiť takéto úplatkárstvo.“ Ďalej: „Každá strana zabezpečí účinné, úmerné a odradzujúce postihy za takéto opomenutie alebo falšovanie v súvislosti s knihami, výkazmi, účtami a finančnými správami takýchto spoločností.“ Pán minister, viete o tom, že Slovensko premietlo tieto ustanovenia dohovoru aj do našej legislatívy? Konkrétne si dovolím zacitovať § 21 ods. 1 zákona o dani z príjmov: „Daňovými výdavkami nie sú úplatky alebo iné neoprávnené výhody poskytnuté inej osobe priamo alebo sprostredkovane aj vtedy, ak v príslušnom štáte je poskytnutie takéhoto úplatku alebo inej neoprávnenej výhody obvykle tolerované.“ Vyjadrenia ministra Jahnátka sú podľa môjho názoru o to nebezpečnejšie, že sa sám postavil do pozície človeka, ktorý, citujem, „je z biznisu a veľmi dobre vie, ako to chodí, ako také toky fungujú“. Tento minister však zároveň jedným dychom hovorí: „Všetko je v poriadku, pokiaľ je to evidované a evidovateľné.“ A zdôrazňujem opäť slová ministra hospodárstva, „lebo to musí byť s nejakým súhlasom. Ale presne to, čo urobí súkromník, vie, ešte raz, urobiť aj štát, lebo toto sú netradičné formy obchodu.“ Inými slovami minister hospodárstva nielenže toleruje, ako to nazýva, netradičné formy obchodu v súkromnej sfére, on ich ešte odporúča ako prijateľný model pre štátnu sféru. To je druhé posolstvo ministra hospodárstva z rozhovoru pre týždenník Trend, tentoraz posolstvo pre štátnu sféru, ak to viete zaevidovať účtovne, tak to spravte a je to v poriadku. Vyjadrenia ministra Jahnátka sú podľa môjho názoru o to nebezpečnejšie, že ich povedal minister a minister hospodárstva. Namiesto preventívneho pôsobenia vlády, ku ktorému sme sa zaviazali, je tu negatívny vzor, ktorého dôsledkom je, samozrejme, deštrukčný vplyv na právne vedomie podnikateľského stavu. Veď minister, ktorý je z biznisu, hovorí, že všetko je v poriadku, ak je to evidované a evidovateľné, prečo by mali potom ostatní podnikatelia dodržiavať zákon, keď ho môžu obchádzať a je to ešte aj posvätené ministrom. Ak minister hospodárstva jedným dychom povie, že všetko je v poriadku, ak je to transparentné, je to s niečím súhlasom a zároveň chce súčasná vláda získať úplné rozhodovacie právomoci v DMD Group, pretože obranný priemysel je do veľkej miery pod politickým vplyvom, a preto, citujem, „musia mať štátnu kontrolu“, tak potom sa pýtam, aký je vlastne zámer a cieľ tejto vlády v oblasti boja proti korupcii a čo znamená veta v jej programovom vyhlásení, citujem: „Vláda Slovenskej republiky si je dobre vedomá toho, že závažná ekonomická kriminalita a korupcia ohrozuje základné princípy sociálne orientovaného, ekonomicky prosperujúceho, stabilného, právneho a vo svete uznávaného štátu.“ Súhlasím v tomto bode s programovým vyhlásením, pán minister. Podľa môjho názoru a názoru poslancov klubu SDKÚ – DS je v slušnej európskej demokracii neprijateľné, keď minister hospodárstva považuje úplatky v súkromnej sfére, samozrejme, ak sú dobre zakryté, za tolerovateľné, a to aj napriek tomu, že Slovenská republika sa zaviazala proti nim bojovať. A na dôvažok tento minister hospodárstva odporúča úplatky, samozrejme, ak sú dobre zakryté, ako prijateľný model aj pre štátnu sféru. Pre mňa a pre poslanecký klub SDKÚ – DS je to neprijateľné, a preto poslanecký klub SDKÚ – Demokratická strana podporí vyslovenie nedôvery ministrovi Jahnátkovi. Ďakujem. (Potlesk.)